Diari Oficial de la Generalitat Valenciana


Sumari del DOGV 8729, del 30-01-2020 (2020/729)

ORDRE 2/2020, de 21 de gener, de la Conselleria de Política Territorial, Obres Públiques i Mobilitat, per la qual es regulen les tarifes urbanes dels serveis de transport públic de persones amb vehicles automòbils de menys de nou places, de l'àrea de prestació conjunta de la Marina Baixa.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2020/01/21/2/dof/vci/html**

### Dades del document

Número de DOGV
:   8729

Data del DOGV
:   30-01-2020

Secció del DOGV
:   I. DISPOSICIONS GENERALS

Número del document
:   2020/729


Data del document
:   21-01-2020

Organisme emissor
:   Conselleria de Política Territorial, Obres Públiques i Mobilitat

Tipus de document
:   Ordre

Anàlisi jurídica

 Descriptors 

:   * Conselleria de Política Territorial, Obres Públiques i Mobilitat
    * taxi
    * legislació

ORDRE 2/2020, de 21 de gener, de la Conselleria de Política Territorial, Obres Públiques i Mobilitat, per la qual es regulen les tarifes urbanes dels serveis de transport públic de persones amb vehicles automòbils de menys de nou places, de l'àrea de prestació conjunta de la Marina Baixa. [2020/729]  
PREÀMBUL  
  
L'article 49.1.15a de l'Estatut d'Autonomia atribueix a la Generalitat la competència exclusiva en matèria de transport terrestre l'itinerari del qual va íntegrament pel seu territori.  
La Llei 13/2017, de 8 de novembre, de la Generalitat, del taxi de la Comunitat Valenciana, estableix en l'article 18 que el servei del taxi es prestarà, «dins de l'àmbit municipal o de l'àrea de prestació conjunta, amb subjecció a tarifes urbanes obligatòries aprovades per l'ajuntament o la conselleria competent en matèria de transports després de l'informe previ, en cas de règim de preus autoritzats, de l'òrgan autonòmic competent en matèria de preus.» Així mateix, aquesta llei permet la regulació dels mitjans de pagament i l'obligatorietat del canvi de moneda.  
  
L'àrea de prestació conjunta de la Marina Baixa va ser creada mitjançant la Resolució de 9 de juliol de 2012, de la presidenta del Consell d'Administració de l'Agència Valenciana de Mobilitat, i l'última modificació del seu règim tarifari es va realitzar mitjançant l'Ordre 26/2013, de 23 de desembre.  
Així mateix, amb aquesta ordre s'acompleixen els principis de bona regulació als quals fa referència l'article 129 de la Llei 39/2015, d'1 d'octubre, del procediment administratiu comú de les administracions públiques. Així, la norma és respectuosa amb el principi de necessitat, ja que l'aprovació de tarifes ha de realitzar-se amb la periodicitat necessària per a assegurar l'equilibri econòmic de l'activitat i la suficiència del servei, d'acord amb els principis que estableix la Llei del taxi en l'article 3. És respectuosa amb els principis d'eficàcia, eficiència i proporcionalitat atés que amb ella s'aconsegueix la finalitat perseguida amb els mitjans adequats; i amb els principis de transparència i participació exigits per la normativa bàsica estatal i autonòmica en aquesta matèria, ja que s'ha donat participació a associacions de consumidors, organitzacions professionals del taxi i a les administracions directament implicades.  
Per tot això, en virtut del que es disposa en els articles 28.e i 43 de la Llei 5/1983, de 30 de desembre, del Consell; la Llei 13/2017, de 8 de novembre, de la Generalitat, del taxi de la Comunitat Valenciana; l'article 134 del Decret 105/2019, de 5 de setembre, pel qual s'estableix l'estructura orgànica bàsica de la Presidència i de les conselleries de la Generalitat, després de l'audiència prèvia de les associacions professionals del sector i de consumidors i usuaris, amb els informes previs de l'Advocacia General de la Generalitat i del Consell de Consumidors i Usuaris de la Comunitat Valenciana, acomplits els tràmits procedimentals previstos en el Decret 24/2009, de 13 de febrer, del Consell, sobre la forma, l'estructura i el procediment d'elaboració dels projectes normatius de la Generalitat, i d'acord amb el Dictamen del Consell Jurídic Consultiu de la Comunitat Valenciana,  
  
  
ORDENE  
  
Article 1. Objecte  
L'objecte d'aquesta ordre és regular les tarifes urbanes del taxi en l'àrea de prestació conjunta de la Marina Baixa, conformada pels municipis d'Altea, Beniardá, Benifato, Benimantell, Bolulla, Callosa d'en Sarrià, Confrides, Finestrat, el Castell de Guadalest, la Nucia, Orxeta, Polop, Relleu, Sella, Tàrbena i la Vila Joiosa, en desenvolupament de la Llei 13/2017, de 8 de novembre, de la Generalitat, del taxi de la Comunitat Valenciana.  
  
Article 2. Tarifes de l'àrea de prestació conjunta de la Marina Baixa  
Els serveis de transport públic de persones amb automòbils de turisme de l'àrea de prestació conjunta de la Marina Baixa que es realitzen o transcórreguen en l'àmbit territorial de l'àrea, es regiran per les següents tarifes (IVA inclòs).  
  
Tarifa 1  
S'aplicarà els dies laborables en horari diürn.  
Baixada de bandera: 3,10 euros.  
Preu per km recorregut: 0,92 euros.  
Preu per hora d'espera: 18,40 euros.  
  
Tarifa 2  
S'aplicarà els dies laborables en horari nocturn, i els dissabtes i festius en horari diürn i nocturn.  
Baixada de bandera: 3,70 euros.  
Preu per km recorregut: 1,06 euros.  
Preu per hora d'espera: 22,05 euros.  
  
Tarifa 3. Tarifa interurbana ordinària  
S'aplicarà segons el que s'estableix en l'article 2, apartat 1-A) de l'Ordre 9/2017, de 17 d'octubre, de la Conselleria d'Habitatge, Obres Públiques i Vertebració del Territori, per la qual es fixen les tarifes dels serveis interurbans de transport públic discrecional de persones amb automòbils de turisme a la Comunitat Valenciana (d'ara en avant, Ordre d'interurbanes) o l'articulat de la norma que la substituïsca.  
  
Tarifa 4. Tarifa interurbana especial  
S'aplicarà segons el que s'estableix en l'article 2, apartat 1-B) de l'Ordre d'interurbanes o l'articulat de la norma que la substituïsca.  
  
Tarifa 0. Tarifa zero   
S'aplicarà en els supòsits següents: quan es produïsquen incidències no imputables a les persones usuàries, o quan el vehicle romanga parat en un servei urbà, per raons extraordinàries. En tot cas, es donarà opció a l'usuari o usuària perquè decidisca acabar el servei, abonant la tarifa fins al moment, o continuar el servei en tarifa 0. Igualment, s'aplicarà quan se sobrepasse la quantia màxima permesa per als serveis obtinguts telefònicament o telemàticament, als quals fa referència l'article 8.  
  
Preu per km recorregut: 0,00 euros.  
Preu per hora d'espera: 0,00 euros.  
  
Tarifa R: tarifa retorn  
En cap cas es cobraran els retorns.  
Preu per km recorregut: 0,00 euros.  
Preu per hora d'espera: 0,00 euros.  
  
Article 3. Definició dels horaris i els festius  
1. Es considerarà horari diürn el comprés entre les 07.00 hores i les 21.00 hores del mateix dia.  
2. Es considerarà horari nocturn el comprés entre les 21.00 hores i les 07.00 hores de l'endemà.  
3. A l'efecte d'aplicació de la tarifa 2, tindran la consideració de festius els determinats en el calendari de festius locals publicats en el BOP, per als municipis d'Altea, Finestrat, Polop, la Nucia, Callosa d'en Sarrià i la Vila Joiosa.  
  
Article 4. Suplement per «nit especial»  
1. El suplement per «nit especial» s'aplicarà entre les 21.00 hores i les 07.00 hores de l'endemà els dies: 24 i 31 de desembre i 5 de gener. El seu import serà de 3,10 euros.  
2. El suplement de «nit especial» se sumarà de manera automàtica a la tarifa corresponent, i s'introduirà en el taxímetre a l'inici del servei, abans de posar el vehicle en moviment.  
  
Article 5. Mínims de percepció  
1. Els mínims de percepció es cobraran únicament quan la suma de la tarifa i, si és el cas, el suplement, siguen inferiors a les quanties que s'especifiquen en l'apartat 3 d'aquest article. Si fora aplicable el mínim de percepció, no es percebrà cap import per cap altre concepte.  
2. El mínim de percepció, quan siga procedent, es mostrarà en el taxímetre una vegada finalitzat el servei.  
3. Quantia dels mínims de percepció:  
Per servei prestat en horari diürn: 3,50 euros.  
Per servei prestat en horari nocturn: 5,60 euros.  
  
Article 6. Obligatorietat del canvi i mitjans de pagament  
1. Els qui realitzen la prestació del servei hauran de facilitar a les usuàries o usuaris del taxi canvi fins a 20 ?, si el preu del trajecte fora inferior a aquesta quantitat. Si l'import a satisfer fora superior a 20 ?, se'ls haurà de facilitar canvi fins als 50 ?.  
2. En tots els vehicles de l'àrea de prestació conjunta de la Marina Baixa es posarà a la disposició de les usuàries i usuaris un terminal punt de venda (TPV) o datàfon per a targetes de dèbit o crèdit.  
3. Els conductors i conductores podran, així mateix, percebre la carrera a través d'altres mitjans de pagament (telefonia mòbil) si la persona usuària ho sol·licita i el vehicle disposa d'aquests mitjans.  
4. Del servei realitzat s'entregarà, a les persones que l'utilitzen, un document justificatiu, emés per la impressora del taxímetre, en el qual consten el preu, origen i destinació del servei, el número d'autorització del taxi, la tarifa aplicada i la identificació del o la titular de l'autorització. La direcció general competent en matèria de transport podrà establir mitjançant una resolució un model de rebut per a entregar-lo a les persones que el sol·liciten.  
  
Article 7. Sistema tarifari i visibilitat del quadre de tarifes  
1. El sistema tarifari està integrat pel taxímetre, el mòdul lluminós situat en la part superior del vehicle indicador de la tarifa i la impressora vinculada al taxímetre.  
2. El mòdul lluminós estarà vinculat al taxímetre i indicarà en tot moment la tarifa que corresponga, permetent-ne la visualització exterior. La direcció general competent en matèria de transport podrà regular mitjançant una resolució les funcionalitats del mòdul lluminós superior.  
  
3. Podrà incorporar-se al vehicle algun tipus de funcionalitat que permeta identificar situacions de risc potencial per a la persona que presta el servei de taxi.  
4. Els vehicles de l'àrea de prestació conjunta de la Marina Baixa mostraran en lloc perfectament visible per a la persona usuària, un exemplar adhesiu amb totes les tarifes vigents, d'acord amb l'annex I d'aquesta ordre.  
5. Igualment, en lloc perfectament visible per a la persona usuària es col·locarà un adhesiu amb les normes d'ús, segons el model de l'annex d'aquesta ordre.  
6. El valor monetari de cada salt de taxímetre serà de cinc cèntims d'euro (0,05 ?).  
  
Article 8. Imports màxims d'arribada en serveis sol·licitats telemàticament o telefònicament  
1. En els serveis obtinguts telemàticament o telefònicament, la persona que preste el servei haurà d'arribar al punt de recollida de l'usuari o usuària sense que el taxímetre excedisca un màxim de 3,50 euros.  
2. Aquest màxim serà independent del dia de la setmana i de la franja horària en què s'haja sol·licitat el servei.  
  
  
DISPOSICIÓ ADDICIONAL  
  
Única. Clàusula de no-despesa  
L'aplicació i el desplegament d'aquesta ordre no poden tindre gens d'incidència en la dotació de tots i cadascun dels capítols de despesa de la Generalitat i, en tot cas, les despeses hauran de ser ateses amb els mitjans personals i materials existents en aquesta conselleria.  
  
  
DISPOSICIONS TRANSITÒRIES  
  
Única. Aplicació de les tarifes  
La introducció en els aparells taxímetres del programari apropiat i de les tarifes per a implementar el que es disposa en aquesta ordre haurà de realitzar-se abans del 12 de març de 2020, data en què tindrà efectes.  
DISPOSICIÓ DEROGATÒRIA  
  
Única. Derogació normativa  
Queda expressament derogada l'Ordre 26/2013, de 23 de desembre, de la Conselleria d'Infraestructures, Territori i Medi Ambient, per la qual es modifiquen les tarifes dels serveis de transport públic de viatgers amb vehicles automòbils de menys de nou places, de l'àrea de prestació conjunta de la Marina Baixa. Així mateix, queden derogades totes les disposicions del mateix rang o d'un rang inferior que s'oposen al que es disposa en la present ordre.  
  
  
DISPOSICIONS FINALS  
  
Primera. Aplicació i execució  
Es faculta la persona titular de la direcció general competent en matèria de transport per a l'aplicació i l'execució d'aquesta ordre.  
  
  
Segona. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
El conseller de Política Territorial,  
Obres Públiques i Mobilitat,  
ARCADI ESPAÑA GARCÍA


Còpia Permalink ELI